Irak-kommissionen

Irak-kommissionen blev nedsat af den tidligere regering i 2012 og fik fem år til blandt andet at undersøge og redegøre for baggrunden for den danske beslutning om at deltage i krigen i Irak.

Irak-kommissionen kom for alvor i mediernes søgelys i begyndelsen af året, hvor det kom frem, at der var samarbejdsvanskeligheder mellem daværende kommissionsformand, Michael B. Elmer, og de to øvrige kommissionsmedlemmer, professor Jørgen Albæk Jensen og advokat Jeppe Skadhauge.

I løbet af foråret kom der dog skred i kommissionens arbejde, da den med sin nye formand, Michael Kistrup, i spidsen fik indkaldt de første vidner.

Nedlæggelsen af kommissionen har blandt andet betydet, at Anders Fogh Rasmussen og Per Stig Møller undgår at blive afhørt. Kommissionen nåede at koste over 14 millioner kroner.